ར་བཞིན་དུ་བསྒོམ། །འབྲས་བུས་རྒྱུ་བསྲེག་མེ་བཞིན་བསྒོམ་པར་བྱ། །རང་བཞིན་སྟོང་ལ་བདག་མེད་པ་ཡི་ཆོས། །ནམ་མཁའ་ལྟར་སྒོམ་ཞེས་ཀྱང་དེ་ལ་བྱ། །སྒོམ་མེད་སྒོམ་པ་དེ་བཞིན་བསྒོམས་པ་དེས། སྙིང་པོའི་དོན་ལ་བགས་ཀྱིས་གཞོལ་བར་འགྱུར། །མཉམ་ཉིད་བསྒོམས་པས་སྣ་ཚོགས་དྲན་གྱུར་ན། །རྒྱ་མཚོའི་གཟའ་སྐར་བཞིན་དུ་རིག་པར་བྱ། །སྣང་ཙམ་ལ་ཡང་ཡོད་པ་མི་སྲིད་པས། །དེ་ལྟར་ཤེས་པའི་སྒོམ་ཆེན་བདེ་བ་ཆེ། །ཨེ་མ་ཧོ། གངས་ཞུས་མཚོ་ལ་མཚོ་འཁྱགས་གང་། །འཁོར་དང་མྱ་ངན་འདས་རྟོགས་མ་རྟོགས་ཀྱང་། །དེ་བཞིན་ཉིད་དུ་ཤེས་དགོས་ཤེས་པས་ཆོག།ཆབ་རོམ་མཐོང་ན་ཆུ་དག་དེ་ལྟར་རྟོགས། །རྟོགས་དང་མ་རྟོགས་ཀུན་ཀྱང་དེ་བཞིན་ཉིད། །རྟོགས་པས་རང་གྲོལ་དགོངས་པ་ལེན་པ་ནི། །མི་རྟོག་ཡེ་ཤེས་སྒོམ་པའི་སྒོམ་པ་ཡིན། །མ་རྟོགས་རྟོགས་བྲལ་སྒོམ་པའི་སྒོམ་ཆེན་ནི། །རྟོག་པ་ཆེན་པོ་བསྒོམས་ཏེ་རང་མ་རིག།སྙིང་པོས་སྙིང་པོ་བསྒོམས་པས་སྙིང་པོ་འཁོར་བར་ཟགས། །ཅི་སྐྱེས་སྙིང་པོར་རྟོགས་ན་སྙིང་པོ་རང་ཆས་ཡིན། །རང་སྟོང་རང་སྣང་རང་གསལ་གཉིས་མེད་ངང་ལ་འཆར། །ཞེས་བྱང་ཆུབ་སེམས་དཔའི་སྤྱོད་པ་ལ་འཇུག་པ་ལས། འབྱུང་བ་ལྔ་སྒོམ་པའི་ལེའུ་སྟེ་ཉེར་དགུ་པའོ།། །།བྱང་ཆུབ་སེམས་དཔའི་སྤྱོད་པ་ལ་འཇུག་པ་ལས་བཙལ་དུ་མེད་པའི་དགོངས་པ་འདི་གསུངས་སོ། །དམ་ཆོས་སྤངས་ནས་བདེ་བ་འཚོལ་བ་དེ། །སྐྱེལ་མ་སྤངས་ནས་འཇིགས་ལམ་ཞུགས་པ་འདྲ། །འཁོར་བ་སྤངས་ནས་མྱ་ངན་འདས་འཚོལ་བ། །དངོས་པོ་སྤངས་ནས་གྲིབ་མ་འཚོལ་བ་འདྲ། །རྒྱུ་སྤངས་འབྲས་བུ་འཚོལ་བ་ནི། །མྱུ་གུ་སྤངས་ནས་འབྲས་འདོད་འདྲ། །སྐྱོན་སྤངས་ཡོན་ཏན་འཚོལ་བ་དེ་བཞིན་ཉིད། །བྱང་ཆུབ་སེམས་དཔའི་བྱིན་བརླབས་ཀྱིས། །འཁོར་བ་ཉིད་ནས་མྱ་ངན་འདས། །ཐམས་ཅད་སེམས་སུ་བྱ་བ་ཡིས། །སེམས་ཤེས་པ་ལས་སངས་རྒྱས་ཡོད། །སངས་རྒྱས་པ་ལ་སྐྱེ་བ་མེད། །སྐྱེས་པར་སྣང་ཡང་སྐྱེ་མེད་དབྱིངས། །སྐྱེ་མེད་དབྱིངས་ཞེས་བྱ་བ་ནི། །རྩིས་ལས་འདས་པ་ཁོ་ནའོ། །སྔ་ཕྱི་མེད་ལ་རྒྱུ་འབྲས་གཞི་ནས་མེད། །གྲུབ་པར་སྣང་ཡང་བག་ཆགས་ཡིན་པས་ན། །ཡིད་ཆེས་མི་བྱ་རང་ཉིད་བཙོན་དུ་གཟུང་། །དེ་བས་སྔ་ཕྱིའི་བསུ་སྐྱེལ་མི་བྱེད་པར། །ཅི་བྱུང་ཅི་བྱེད་ཅི་ཤར་དེ་བཞིན་ཉིད་དུ་ཞོག།ཐབས་དང་ཤེས་རབ་ལྡན་ན་དམྱལ་བ་ཉིད་ཀྱང་བདེ། །རང་སེམས་མ་ཤེས་བདེ་བ་བསྒྲུབས་ཀྱང་སྡུག།གདུང་བའི་སེམས་དང་བྲལ་ན་ཡི་དྭགས་གནས་ཀྱང་ཕྱུག།འདོད་པའི་སེམས་དང་ལྡན་ན་ཕུན་སུམ་ཚོགས་ཀྱང་བཀྲེས། །སེམས་ལ་དལ་བ་ཐོབ་ན་བྱ་བ་ཅི་བྱེད་བདེ། །ཅི་བྱས་ལུང་ཁུངས་སྟོར་ན་ཉལ་ནས་འདུག་ཀྱང་བྲེལ། །རང་གིས་རང་ལ་འཛིན་ན་ལེགས་པར་སྣང་ཡང་འཁྲུལ། །རང་གཉེར་བྱེད་མཁན་སྟོར་ན་སྙིང་པོ་ལྷུན་གྱིས་གྲུབ། །སེམས་ཀྱི་གནས་ལུགས་རྟོགས་ན་ཤེས་པ་མེད་ཀྱང་མཁས། །རྟོགས་པའི་གདེང་ཆེན་མེད་ན་སྡེ་སྣོད་ཤེས་ཀྱང་བླུན། །རང་གྲོལ་དགོངས་པ་ལོངས་ལ་སྤྱོད་ལམ་རྣམ་བཞི་བསྒོམ། །རིག་པ་བཙོན་དུ་བཅུག་ན་ཞི་བར་གནས་ཀྱང་ཡེངས། །སེམས་ལ་རང་དབང་ཐོབ་ན་སྡུག་བསྔལ་བྱུང་ཡང་དཔའ། །ཉོན་མོངས་དབང་དུ་སོང་ནས་སྟག་ལྟར་མཆོངས་ཀྱང་སྡར། །དངོས་སྣང་ཞེན་པ་མེད་ན་སྟོང་ཉིད་རྟག་ཏུ་བསྒོམ། །བྱམས་པ་སེམས་ལ་བསྒོམས་ན་སུ་དང་འཁོན་པ་མེད། །རྩ་བ་སེམས་སུ་བཅད་ན་ཕྱི་དགྲ་རང་སར་འགྲོ །བྱང་ཆུབ་སེམས་དཔའི་སྤྱོད་པ་ལ་འཇུག་པ་ལས། བཙལ་དུ་མེད་པའི་དགོངས་པ་བསྟན་པའི་ལེའུ་སྟེ་སུམ་ཅུ་པའོ།། །།བྱང་ཆུབ་སེམས་དཔའི་སྤྱོད་པ་ལ་འཇུག་པ་ལས། སེམས་ཀྱི་གནས་ལུགས་བསྟན་པའི་དགོངས་པ་འདི་གསུངས་སོ། །སྐྱེ་རྒ་ན་འཆི་འཁོར་བའི་གཅོང་སྙིང་འདི། །ཐོག་མ་མེད་པའི་དུས་ནས་རང་ལ་གནས། །རང་ངོ་མ་ཤེས་སྡུག་བསྔལ་རང་བཞིན་ཏེ། །བླ་མས་མཚོན་པས་རང་ངོ་ཤེས་གྱུར་ན། །རྨི་ལམ་སད་པས་སྡུག་བསྔལ་གྲོལ་དང་མཚུངས། །སེམས་ཉིད་ནམ་མཁའ་རྟོག་པ་སྤྲིན་བཞིན་གནས། །ནམ་མཁའ་བསལ་ཕྱིར་སྤྲིན་རྟོག་བསལ་སྙམ་ནས། །རྩོལ་བའི་སྟོབས་ཀྱིས་འབད་པ་ཅི་བྱས་ཀྱང་། །ཆེད་དུ་འབད་པས་འབད་པ་ཉིད་ཀྱིས་བསྒྲིབས། །འབད་མེད་རང་བཞིན་བཞག་ན་གྲོལ་བར་འགྱུར། །སངས་རྒྱས་འདོད་པས་སངས་རྒྱས་མི་ཐོབ་སྟེ། །ལོག་རྟོག་འདུ་ཤེས་སྤངས་པ་སངས་རྒྱས་ཡིན། །རྟོག་པའི་སེམས་ལ་ལོག་རྟོག་གྱི་ན་ཙམ། །བཅོས་པ་མེད་པའི་རང་བཞིན་རང་སར་སངས། །མ་རྟོག་དུག་ལྔའི་ཕོ་ཉ་འཁོར་བར་འགྱེད། །རྟོགས་ན་དེ་ཉིད་ཡེ་ཤེས་རོལ་པར་འཆར། །མ་རིག་སེམས་ཅན་ཐུགས་རྗེ་ཐབས་ཀྱིས་སྒྲོལ། །རང་རྒྱུད་དག་པས་གཞན་རྒྱུད་གྲོལ་བར་ནུས། །ཉོན་མོངས་ཅན་གྱིས་གྲོལ་བ་གང་ནས་གྲོལ། །སངས་རྒྱས་འབྲས་བུ་རང་རྒྱུད་དག་པའི་དབྱིངས། །འགྲོ་དོན་མི་འབྱུང་བ་ལྟ་སྨོས་ཅི་དགོས། །ཉོན་མོངས་བསལ་ན་ནུབ་མོ་ནམ་གསལ་བཞིན། །ཤེས་བྱའི་སེམས་ཀྱིས་འཁོར་བའི་རང་བཞིན་གསལ། །ཤེས་བྱ་གྲོལ་བ་མི་རྟོག་ཆོས་དབྱིངས་གསལ། །རྟོགས་ནི་ཆོས་རྟོགས་ཡོན་ཏན་ལྡན། །བསྒོམས་པས་སྐྱོན་ཡོན་གཉིས་སུ་མེད། །བཤད་པས་ཆགས་སྡང་འབྱེད་མ་ཤེས། །བསྒྲུབས་པས་གྲུབ་པའི་མཐའ་མ་རྙེད། །ད་ཡོད་རང་ཐང་སོ་མར་འཇོག།བྱང་ཆུབ་སེམས་དཔའ་རང་ཡིན་པས། །གཞན་དུ་སྒྲུབ་པ་ད་ནི་སྤོངས། །མ་བལྟས་ལྟ་བའི་མཆོག་ཡིན་པས། །བལྟ་བྱའི་རྟོག་པ་ད་ནི་སྤོངས། །སྒོམ་པ་ཉིད་ཀྱིས་དམིགས་པར་འགྱུར། །བསྒོམ་བྱ་སྒོམ་བྱེད་ད་ནི་སྤོངས། །སྤྱད་པས་རེ་དོགས་རྟོག་པ་མཆོད། །རྩོལ་སེམས་སྤྱོད་པ་ད་ནི་སྤོངས། །ས་ལམ་བགྲོད་པས་རིང་དུ་སོང་། །ས་བགྲོད་ལམ་སྦྱོང་ད་ནི་སྤོངས། །བདེ་འདོད་བསྒོམས་པས་རྟོག་པ་མཆོད། །དམིགས་པའི་རྩལ་སྒོམ་ད་ནི་སྤོངས། །སྙིང་རྗེ་བསྒོམས་པས་བདུད་མཐའ་བསྐོར། །འགྲོ་དོན་ཐེག་ཆེན་ད་ནི་སྤོངས། །འདུལ་ཁྲིམས་བསྲུངས་པས་ཁྱིམ་དུ་ཚུད། །བཅས་པའི་ཆོས་ནི་ད་ནི་སྤོངས། །སྡོམ་པ་མ་ཉམས་རློམ་སེམས་འབྱུང་། །བཙུན་པོའི་གང་ཟག་ད་ནི་སྤོང་། །བྱེད་པ་པོ་ནི་རྩ་བ་མཐོང་། །བྱས་པའི་ཆོས་རྣམས་ད་ནི་སྤོངས། །གསོག་པ་པོ་ཡི་རྩ་བ་མཐོང་། །དགེ་དང་སྡིག་ནི་ད་ནི་སྤོངས། །སྒྲུབ་པ་པོ་ཡི་རྩ་བ་མཐོང་། །གྲུབ་པ་པོ་ནི་ད་ནི་སྤོངས། །ཤེས་པ་པོ་ཡི་རྩ་བ་མཐོང་།། མཁས་པ་པོ་ནི་ད་ནི་སྤོངས། །རྟོགས་པ་པོ་ཡི་རྩ་བ་མཐོང་། །རྟོགས་པ་པོ་ནི་ད་ནི་སྤོངས། །ལྟ་བ་པོ་ཡི་རྩ་བ་མཐོང་། །མཐོང་བ་པོ་འདི་ད་ནི་སྤོངས། །ཞེས་བྱང་ཆུབ་སེམས་དཔའི་སྤྱོད་པ་ལ་འཇུག་པ་ལས། གནས་ལུགས་བསྟན་པའི་ལེའུ་སྟེ་སོ་གཅིག་པའོ།།།། བྱང་ཆུབ་སེམས་དཔའི་སྤྱོད་པ་ལ་འཇུག་པ་ལས། སྨོན་ལམ་རང་ཆས་ཀྱི་དགོངས་པ་འདི་གསུངས་སོ། །རྟོགས་དང་མ་རྟོགས་ཁྱད་ཡོད་ཀྱང་། །བྱང་ཆུབ་སེམས་ལས་གཞན་ཡོད་མིན། །བྱང་ཆུབ་སེམས་ཀྱི་དོན་རྟོགས་པས། །ཞེ་སྡང་རང་བཞིན་གནས་སུ་དག།དམྱལ་བའི་བཙོ་བསྲེག་མི་འབྱུང་བའི། །སྨོན་ལམ་བྱང་ཆུབ་སེམས་སུ་ཐེབས། །བྱང་ཆུབ་སེམས་ཀྱིས་དོན་རྟོགས་པས། །འདོད་ཆགས་རང་བཞིན་གནས་སུ་དག།ཡི་དྭགས་བཀྲེས་སྐོམ་མི་འབྱུང་བའི། །སྨོན་ལམ་བྱང་ཆུབ་སེམས་སུ་ཐེབས། །བྱང་ཆུབ་སེམས་ཀྱིས་དོན་རྟོགས་པས། །གཏི་མུག་རང་བཞིན་གནས་སུ་དག།བྱོལ་སོང་བཀོལ་སྤྱོད་མི་འབྱུང་བའི། །སྨོན་ལམ་བྱང་ཆུབ་སེམས་སུ་ཐེབས། །མི་ལ་སོགས་པ་དེ་བཞིན་མཚུངས། །སྲིད་རྒྱུ་ཉེས་པའི་རྩ་བ་གཅིག་པུ་བ། །རང་སེམས་མ་རིག་བདག་ཏུ་འཛིན་པ་ཡིན། །བདག་འཛིན་རྩ་བ་ཡང་བལྟས་ཡང་བལྟས་པས། །བལྟས་པས་མ་མཐོང་ལྟ་བྱེད་རང་སར་དག།རྟ་ཤི་གཡག་འགྱེལ་བཞིན་དུ་ཤེས་པར་བྱ། །རང་རྒྱུད་གྲོལ་བ་ལས་ནི་མ་གཏོགས་པའི། །རྒྱལ་བའི་དགོངས་པ་གཞན་ན་ཡོད་མིན་པས། །མཆོག་གི་དངོས་གྲུབ་ཐོབ་ཅེས་དེ་ལ་བྱ། །དེ་ལྟར་རྟོགས་པའི་དུས་གསུམ་སངས་རྒྱས་ཀྱང་། །སྨོན་ལམ་སེམས་སུ་ཐེབས་སོ་ཨེ་མ་ཧོ། །དུག་ལྔ་རང་སར་གྲོལ་ལགས་པས། །ཡེ་ཤེས་ལྔ་ཡི་འདོད་པ་ཟད། །དུག་ལྔ་ཡེ་ཤེས་གཉིས་མེད་པའི། །སྨོན་ལམ་བྱང་ཆུབ་སེམས་སུ་ཐེབས། །སྡུག་བསྔལ་རྩ་བ་མེད་མཐོང་བས། །བདེ་བ་མ་བསྒྲུབས་རང་བཞིན་གནས། །བདེ་དང་སྡུག་བསྔལ་མེད་པ་ཡི། །སྨོན་ལམ་བྱང་ཆུབ་སེམས་སུ་ཐེབས། །དེ་ནི་ཐུན་མོང་མ་ཡིན་པའི། །སྨོན་ལམ་ཞེས་ཀྱང་དེ་ལ་བྱ། །ཞེས་བྱང་ཆུབ་སེམས་དཔའི་སྤྱོད་པ་ལ་འཇུག་པ་ལས། སྨོན་ལམ་རང་ཆས་ཀྱི་ལེའུ་སྟེ་སོ་གཉིས་པའོ།། །།བྱང་ཆུབ་སེམས་དཔའི་སྤྱོད་པ་འཇུག་པ་ལས་ཐུན་མོང་སྨོན་ལམ་གདབ་པའི་དགོངས་པ་འདི་གསུངས་སོ། །སངས་རྒྱས་བླ་མེད་བྱང་ཆུབ་ཐོབ་པ་ཡི། །རྒྱུ་དང་རྐྱེན་དུ་འབྱུང་གྱུར་ཅིག།ཚ་བའི་དམྱལ་བའི་མེ་དཔུང་གིས། །གྲང་བའི་དམྱལ་བ་དྲོས་གྱུར་ཅིག།གྲང་བའི་དམྱལ་བའི་ལྷགས་པས་ཀྱང་། །ཚ་བའི་དམྱལ་བ་བསིལ་གྱུར་ཅིག།ཚ་གྲང་གཉིས་སུ་མེད་རྟོགས་ནས། །བླ་མེད་བྱང་ཆུབ་ཐོབ་པར་ཤོག།བྱོལ་སོང་གཏི་མུག་ཕག་པ་ཡི། །ཅི་མཐོང་ཟས་སུ་འགྱུར་བཞིན་དུ། །ཡི་དྭགས་བཀྲེས་སྐོམ་དེ་བཞིན་ཤོག།བཀྲེས་སྐོམ་གཙང་བཙོག་གཉིས་མེད་པའི། །བླ་མེད་བྱང་ཆུབ་ཐོབ་པར་ཤོག།འགྲོ་བ་མི་ཡི་བསམ་དགོངས་ཀྱང་། །ཆོས་ལ་སེམས་པ་མ་ཡིན་པའི། །ལོག་ཤེས་བསམ་པ་མི་འབྱུང་ཞིང་། །མི་ལུས་གྱུར་དང་ལྡན་པར་ཤོག།འགྲོ་བ་ལྷ་དང་ལྷ་མིན་ཀྱང་། །ལོངས་སྤྱོད་ཆོས་ལ་བྱེད་པར་ཤོག།འཐབ་རྩོད་ལྟུང་བ་མེད་གྱུར་ནས། །ཐེག་ཆེན་ཆོས་ལ་སྤྱོད་པར་ཤོག།བསམ་པས་གྲུབ་པའི་ཆོས་དེ་ཡང་། །རྟག་ཏུ་ཆོས་ལ་སེམས་པར་ཤོག།བསམ་པ་བཞིན་དུ་འགྲུབ་གྱུར་ཅིག།སེམས་ཅན་མ་ལུས་ཐམས་ཅད་ཀྱང་། །རང་གི་སེམས་ལ་དབང་ཐོབ་ཤོག།སེམས་ཉིད་རིན་ཆེན་བཞག་ལགས་པས། །ཕྱི་ཡི་སྣང་བ་བདེ་འགྱུར་ཤོག།བཅིངས་པ་རྣམས་ནི་གྲོལ་གྱུར་ཤོག།གཏན་གྱི་སོ་ནམ་ཟིན་གྱུར་ཅིག།འགྲོ་བའི་ནད་ནི་མ་ལུས་པ། །ཀུན་གྱི་རབ་ཏུ་ཞི་བར་ཤོག།རང་སེམས་བདུད་དུ་མ་ལངས་པར། །བདེ་ཆེན་རང་ལ་འཆར་བར་ཤོག།སེམས་ཅན་ཀུན་གྱི་ལམ་སྟོན་ཤོག།འདི་བྲིས་པ་ཡི་བསོད་ནམས་ཀྱིས། །སེམས་ཅན་མ་ལུས་ཐམས་ཅད་ཀྱང་། །སྡིག་པ་ཀུན་ལས་གྲོལ་ནས་ཀྱང་། །རྟག་ཏུ་བདེ་ལ་སྤྱོད་པར་ཤོག།བྱང་ཆུབ་སེམས་དང་མི་འབྲལ་ཞིང་། །འཁོར་བའི་བག་ཆགས་མེད་པ་དང་། །གོལ་གྲིབ་སྐྱོན་རྣམས་སེལ་བ་དང་། །ཉི་མ་ནོར་བུ་ཇི་བཞིན་དུ། །ཀུན་གྱི་འཕྲིན་ལས་མཛད་པར་ཤོག།ཡུལ་གྱི་གཙོ་བོ་དབང་ཆེན་ཡང་། །རང་གྲོས་རང་གིས་འདེབས་པར་ཤོག།དུག་ལྔ་ཡེ་ཤེས་ལྔ་ཉིད་ཀྱང་། །གཉིས་མེད་གཅིག་ཏུ་གྲོས་འདེབས་ཤོག།འཁོར་བ་དང་ནི་མྱ་ངན་འདས། །སྤྲོས་པ་མེད་པར་དབང་ཐོབ་ཤོག།བྱན་མོ་མཛངས་མ་ཐམས་ཅད་ཀྱང་། །སྡིག་པའི་བུ་ལོན་མ་ཆགས་ཤིང་། །དགེ་བའི་ལྐོག་རྫས་གསོག་པར་ཤོག།སོ་ནམ་ལས་ཐབས་མ་ནོར་ཞིང་། །ཅི་གཡོ་ཚོགས་སུ་འགྲོ་གྱུར་ཅིག།བུ་དང་བུ་མོ་ཚར་བྱེད་བཞིན། །འགྲོ་བ་ཀུན་ལ་དེ་བཞིན་དུ། །བྱམས་པའི་སེམས་དང་ལྡན་གྱུར་ཤོག།དཔའ་བརྟན་རེམ་པ་ཐམས་ཅད་ཀྱང་། །བདུད་དཔུང་འཇོམས་ལ་རེམ་པར་ཤོག།དགེ་བའི་ཆོས་ལ་བློ་བརྟན་ཤོག།རྣམ་རྟོག་གཡུལ་ངོར་གསོད་པར་ཤོག།ཉོན་མོངས་གཡུལ་ངོ་བཟློག་པར་ཤོག།སྟོན་པ་རྣམས་ཀྱི་ཐོས་བསམ་ཡང་། །རང་གི་རང་རྒྱུད་གྲོལ་བྱས་ནས། །སེམས་ཅན་འཁོར་བ་ལས་གྲོལ་ཤོག།འདུས་པའི་སེམས་དང་ལྡན་གྱུར་ཅིག།གང་གིས་གང་ལ་མོས་པ་ལ། །ཐད་ཀའི་རེ་འདུན་སྐོང་གྱུར་ཤོག།བསམ་གཏན་སྒོམ་པའི་སྒོམ་ཆེན་རྣམས། །སེམས་ཅན་རྣམས་ཀྱི་དོན་ཆེད་དུ། །བསམ་གཏན་ཏིང་འཛིན་མཐུ་ལྡན་ནས། །ཉོན་མོངས་གནས་སུ་གྲོལ་བར་ཤོག།མངོན་ཤེས་དྲུག་དང་ལྡན་གྱུར་ནས། །རྒྱལ་པོ་རྣམས་ཀྱི་རྒྱལ་ཁྲིམས་ནི། །ཆོས་ཁྲིམས་ཆེད་དུ་འབྱུང་གྱུར་ཅིག།འབངས་རྣམས་དབང་དུ་འདུས་པ་ཡང་། །ཆོས་བཞིན་དུ་ནི་འདུས་པར་ཤོག།རྒྱལ་པོ་སྟན་ལས་མ་གཡོས་པར། །ཐམས་ཅད་དབང་དུ་སྡུད་པ་ལྟར། །སེམས་ཉིད་དོན་ལས་མ་གཡོས་པར།། སྣ་ཚོགས་དབང་དུ་འདུས་པར་ཤོག།འབངས་རྣམས་སྲི་ཞུ་ཆེ་བར་ཤོག།རྒྱལ་པོ་ཨུ་པ་རཱ་ཛ་བཞིན། །སྡིག་སྤྱོད་རྒྱལ་པོར་མ་གྱུར་པར། །རྒྱལ་པོ་དྷརྨཱ་རཱ་ཛ་བཞིན། །ཆོས་སྐྱོང་རྒྱལ་པོར་འབྱུང་འགྱུར་ཤོག།མཁའ་ལ་ཉི་ཤར་བཞིན་དུ་ནི།། དམ་ཆོས་ཉི་མ་ཤར་བར་ཤོག།མེ་ཏོག་ཆར་ཆུ་དུས་འབྱུང་བཞིན། །ནད་རྣམས་ཐམས་ཅད་ཞི་བ་དང་། །རྟག་ཏུ་བདེ་བ་ཐོབ་པར་ཤོག།དཔོན་གཡོག་མ་ལུས་བདེ་ལེགས་དང་། །བཀྲ་ཤིས་ཕུན་སུམ་ཚོགས་གྱུར་ཅིག།ཞེས་བྱང་ཆུབ་སེམས་དཔའྀ་སྤྱོད་པ་ལ་འཇུག་པ་ལས། ཐུན་མོང་སྨོན་ལམ་འདེབས་པའི་ལེའུ་སྟེ་སོ་གསུམ་པའོ།། །།རྒྱུའི་བྱང་ཆུབ་སེམས་དཔའི་སྤྱོད་པ་ལ་འཇུག་པ། འབྲས་བུའི་བྱང་ཆུབ་སེམས་དཔའི་སྤྱོད་པ་ལ་འཇུག་པ། སྙིང་པོའི་བྱང་ཆུབ་སེམས་དཔའི་སྤྱོད་པ་ལ་འཇུག་པ་ཞེས་བྱ་བ་རྫོགས་སོ།། །།བཀྲ་ཤིས་པའི་ཚིག།མཁས་བཙུན་གཤེ་སྐུར་མི་འདེབས་ཤིང་། །མཁའ་འགྲོའི་བཀའ་ཆད་མི་འབྱུང་ཞིང་། །མཆོག་དང་ཐུན་མོང་དངོས་གྲུབ་སྩོལ། །ཨྠིྀ། བདེ་བར་གཤེགས་པ་ཕག་མོ་གྲུ་པས་མཛད་པའི། བྱང་ཆུབ་སེམས་དཔའི་སྤྱོད་པ་ལ་འཇུག་པའི་བསྟན་ཆོས་ལགས་སོ། །བཟོད་པ་དཀའ་ཐུབ་བཟོད་པ་དམ་པ་ནི། །མྱ་ངན་འདས་པ་མཆོག་ཅེས་སངས་རྒྱས་གསུངས། །རབ་ཏུ་བྱུང་བས་གཞན་ལ་གནོད་པ་དང་། །གཞན་ལ་འཚེ་བ་དགེ་སྦྱོང་མ་ཡིན་ནོ་གསུངས་སོ། །འཁོར་དང་མྱ་ངན་འདས་པའི་ཆོས་རྣམས་ཀུན། །མ་རིག་སེམས་དང་དག་པའི་སེམས་མ་གཏོགས། །དེ་ལས་ལོགས་པ་གཞན་ན་མ་མཆིས་པས། །དེ་ལྟར་གཉིས་མེད་དག་པའི་འབྲས་ཐོབ་ཤོག།།།མཁྱེན་བརྩེའི་འོད་སྣང་ལས། འགྲོ་མགོན་ཕག་མོ་གྲུ་པའི་གསུང་།བྱང་ཆུབ་སེམས་དཔའི་སྤྱོད་འཇུག